CELEX: 62008TN0358
Language: da
Date: 2008-09-03 00:00:00
Title: Sag T-358/08: Sag anlagt den 3. september 2008 — Spanien mod Kommissionen

25.10.2008   
            
            
               DA
            
            
               Den Europæiske Unions Tidende
            
            
               C 272/45
            
         Sag anlagt den 3. september 2008 — Spanien mod Kommissionen
   (Sag T-358/08)
   (2008/C 272/88)
   Processprog: spansk
   Parter
   
      Sagsøger: Kongeriget Spanien (ved J. Rodríguez Cárcamo)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Annullation af beslutning K(2008) 3249 af 25. juni 2008 om nedsættelse af den støtte, der blev ydet af Samhørighedsfonden for så vidt angår projekt nr. 96/11/61/018 — »Rensning af Zaragoza«.
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger.
            
         Søgsmålsgrunde og væsentligste argumenter
   Dette søgsmål er anlagt til prøvelse af beslutningen om at nedsætte den økonomiske støtte, som oprindeligt blev tildelt af Kommissionen til forskellige projekter i forbindelse med de tre faser af »Rensningsprojekt i Zaragoza«. Den pågældende beslutning udgør en finansiel korrektion på 25 % af den medfinansierede del af anden og tredje fase af det nævnte projekt, som konkret har udmøntet sig i en forpligtelse til at tilbagebetale 3 106 966 EUR. Ifølge Kommissionen tilsidesatte Ayuntamiento de Zaragoza fællesskabsreglerne om udbud af offentlige kontrakter, idet den foretog en kunstig opdeling af arbejdet og undlod at offentliggøre kontrakterne i De Europæiske Fællesskabers Tidende i overensstemmelse med Rådets direktiv 93/38/EØF af 14. juni 1993 om samordning af fremgangsmåderne ved tilbudsgivning inden for vand- og energiforsyning samt transport og telekommunikation og nøjedes med at offentliggøre dem i Aragoniens Lovtidende.
   Til støtte for sine påstande har sagsøgeren anført følgende:
   
               —
            
            
               Tilsidesættelse af artikel H i bilag II til Rådets forordning (EF) nr. 1164/94 af 16. maj 1994 om oprettelse af Samhørighedsfonden, sammenholdt med artikel 14, stk. 13, i direktiv 93/98EØF. I denne henseende er det sagsøgerens opfattelse, at sagsøgte har foretaget et åbenbart urigtigt skøn vedrørende det grundlæggende begreb »arbejde«, når den benægter, at der er teknisk eller økonomisk forskel mellem de forskellige projekter, idet beskrivelsen af de arbejder, som skulle iværksættes, efter sagsøgtes opfattelse var ensartet og har samme økonomiske funktion: Den samlede forbedring af nettet til fordel for brugerne. Tværtimod er de i sagen omhandlede kontrakter teknisk forskellige arbejder, med klart adskilte funktioner, og de kræver forskellig teknisk knowhow for at kunne udføres.
            
         
               —
            
            
               Tilsidesættelse af princippet om beskyttelse af den berettigede forventning og retspraksis vedrørende egne retsakter, for så vidt som Kommissionen godkendte projekterne således som de blev fremsat, og idet både den oprindelige ansøgning fra 1996 og den efterfølgende fra 1997 indeholdt en beskrivelse af hvert projekt under hver fase og en udtrykkelig angivelse om, at det ikke var nødvendigt at offentliggøre udbudsbekendtgørelserne i Den Europæiske Unions Tidende.
            
         
               —
            
            
               Utilstrækkelig begrundelse af den anfægtede beslutning.
            
         
               —
            
            
               Forældelse af Kommissionens adgang til at tage skridt i henhold til artikel 3 i Rådets forordning nr. 2988/95 af 18. december 1995 om beskyttelse af De Europæiske Fællesskabers finansielle interesser.
            
         
               —
            
            
               Fristoverskridelse i sagen ifølge artikel H, stk. 2, i bilag II til Rådets forordning nr. 1164/94 og artikel 18 i Kommissionens forordning (EF) nr. 1386/2002 af 29. juli 2002 om gennemførelsesbestemmelser til Rådets forordning (EF) nr. 1164/94 for så vidt angår forvaltnings- og kontrolsystemerne vedrørende støtte, der er ydet fra Samhørighedsfonden og proceduren for finansielle korrektioner.
            
         Subsidiært har sagsøgeren gjort gældende, at der er sket tilsidesættelse af proportionalitetsprincippet.